b'\n_START_ARTICLE_\nSibirisk skovkat\n_START_SECTION_\nUdseende\n_START_PARAGRAPH_\nRacen er mellemstor, kompakt, og med en tyk semilangh\xc3\xa5ret pels. De vejer typisk mellem 6-7 kg for hanner, og mellem 3-5 kg for hunner. Sibiriske katte vokser langsomt, og vil typisk f\xc3\xb8rst v\xc3\xa6re fuldt udvoksede ved 5-\xc3\xa5rs alderen.\n_START_SECTION_\nTemperament\n_START_PARAGRAPH_\nDen sibiriske kat beskrives ofte som utroligt social, og katten f\xc3\xa5r ofte et "yndlingsmenneske" som den udvikler et s\xc3\xa6rligt forhold til. Den er efter sigende ogs\xc3\xa5 let at opdrage, og den beskrives ofte som "hundeagtig" p\xc3\xa5 grund af disse karaktertr\xc3\xa6k. Ofte er den yderst t\xc3\xa5lmodig overfor b\xc3\xb8rn, hunde og andre katte og betegnes som meget stabil og godmodig. Samtidig er den meget legesyg, intelligent og k\xc3\xa6len, og har et h\xc3\xb8jt aktivitetsniveau som skal tilgodeses. Den Sibiriske kat vil trives med at v\xc3\xa6re ude, men kan sagtens holdes som indekat, s\xc3\xa5 l\xc3\xa6nge den f\xc3\xa5r tilpas aktivering.\n_START_SECTION_\nAllergi\n_START_PARAGRAPH_\nSibiriske katte er muligvis allergivenlige. Der findes ikke videnskabeligt bevis for dette, men mange opdr\xc3\xa6ttere og ejere vil st\xc3\xb8tte denne p\xc3\xa5stand. Mange opdr\xc3\xa6ttere tilbyder allergikere "test"-bes\xc3\xb8g, hvis man overvejer at k\xc3\xb8be en kat. Endvidere har Discoverys Animal Planet eksperter i katte og hunderacer, som forklarer dette: http://animal.discovery.com/videos/cats-101-siberian.html hvor en forklaring ogs\xc3\xa5 gives hvorfor de er allergivenlige.'